Návrh
na ustanovenie Ministerstva zdravotníctva SR ako Národného orgánu 
Slovenskej republiky pre zákaz bakteriologických (biologických) a toxínových zbraní

	MZV SR a MZ SR navrhujú ustanoviť Ministerstvo zdravotníctva Slovenskej republiky ako Národný orgán Slovenskej republiky pre zákaz bakteriologických (biologických) a toxínových zbraní (ďalej iba „národný orgán“). 

	Činnosť národného orgánu bude zabezpečovať Informačné centrum pre bakteriologické (biologické) a toxínové zbrane Regionálneho úradu verejného zdravotníctva so sídlom v Banskej Bystrici.  

	Národný orgán bude vykonávať predovšetkým nasledovné úlohy:

•	zhromažďovať, vyhodnocovať a spracovávať informácie a požiadavky týkajúce sa vnútroštátnej implementácie Dohovoru o zákaze vývoja, výroby a hromadenia zásob bakteriologických (biologických) a toxínových zbraní a o ich zničení (ďalej iba „dohovor“);
•	vykonávať kontrolu nad látkami a aktivitami, ktoré sú potenciálne využiteľné pre vývoj, výrobu a použitie takýchto zbraní v rámci existujúceho právneho stavu;
•	identifikovať oblasti, ktoré si vyžadujú úpravy a doplnenie legislatívy SR v súlade s požiadavkou na posilnenie dohovoru prostredníctvom vnútroštátnych opatrení; 
•	spolupracovať na vyššie uvedenej identifikácii s Ministerstvom financií SR, Ministerstvom hospodárstva SR, Ministerstvom obrany SR, Ministerstvom pôdohospodárstva SR, Ministerstvom spravodlivosti SR, Ministerstvom školstva SR, Ministerstvom vnútra SR, Ministerstvom zahraničných vecí SR a Ministerstvom životného prostredia SR; 
•	koordinovať prípravu zodpovedajúcich legislatívnych návrhov vzťahujúcich sa na zákaz bakteriologických (biologických) a toxínových zbraní;
•	predkladať vláde v spolupráci s relevantnými rezortmi legislatívne návrhy v danej oblasti;
•	vypracovávať podklady za rezort zdravotníctva pre každoročné hlásenie SR zasielané odboru OSN pre odzbrojenie v rámci Opatrení na budovanie dôvery prijatých na 2. a 3. hodnotiacej konferencii dohovoru;
•	zabezpečovať odborné zastúpenie na expertných a výročných zasadnutiach zmluvných strán dohovoru a ďalších podujatiach súvisiacich s problematikou zákazu bakteriologických (biologických) a toxínových zbraní.

	Národný orgán bude zabezpečovať vyššie uvedené úlohy predbežne v rámci existujúcich kapacít a finančného zabezpečenia rezortu zdravotníctva. Ďalšie otázky spojené s fungovaním národného orgánu budú riešené prostredníctvom legislatívnych úprav navrhnutých vláde SR.